《和张公叙别古风》
宋代·罗从彦

良工创新第，潇洒侔洞府。经营未毕工，四面方兴渚。

蛟龙忽夜徙，空中震雷雨。亲旧贺于门，主人迎孔户。

连唤凤儿来，藏书几多部。为我张广筵，酬宾酌以旅。

人谓主公贤，敦朴嗤峻宇。规模出心匠，务卑由乃祖。

欲图久安逸，勿辞暂劳苦。忠孝阐门家，诗礼光族绪。

居室云苟完，谦冲弥自处。玉石不分别，鹤鸡谩为侣。

顾予局促辈，乡评少推许。尝游庄岳间，喜作齐人语。

何幸天相之，幡然交邹鲁。早年钦大名，驰书聊以序。

比来揖清风，谈笑挥玉麈。见之名利尽，久侍岂无补。

素志以深酬，青眼犹相与。默念汤盘颂，未为倾肺腑。

何当惠古风，锦绣施笺楮。妙曲诚寡和，取则凭柯斧。

作者简介：（1072—1135）南剑州剑浦人，字仲素，世称豫章先生。从杨时学，又问学于程颐。高宗建炎四年，以特科授博罗主簿。后入罗浮山静坐，研习学问，绝意仕进，为朱熹所推尊。卒谥文质。有《豫章文集》等。